ང་ཚོའི་ཡིད་ངོས་སུ་འདས་དོན་ནི་ནམ་ཡང་མིག་ཆུ་དང་ཉམས་མྱོང་གི་སྣོད་དུ་འཇུག་ལ།མ་འོངས་ནི་དུས་གཏན་དུ་མཛེས་སྡུག་དང་སྟོང་བསམ་གྱི་དབང་དུ་གཏོང་བར་བྱེད།དེ་ལྟར།རླུང་བུ་མཚམས་མེད་དུ་ལྡང་བའི་མི་ཚེའི་སྟོད་ཆ་ལ་མཛེས་སྡུག་གི་གཤོག་པ་སེར་བོ་ཞིག་སྤྲོད་པར་སུས་ཀྱང་རེ་སྨོན་བྱེད་མྱོང་ལ།འདས་དོན་གྱི་ཁུར་བོས་ལུས་སེམས་མནར་བའི་མི་ཚེའི་སྨད་ཆ་ལ་མཚར་སྡུག་གི་བཞུད་ལམ་ཞིག་ལྡན་པར་སུ་ལའང་གདེང་ཚོད་ཆེན་པོ་མེད་པ་ཇི་ལྟར་གསང་།འཁྱག་སིབ་སིབ་ཀྱི་ལག་པ་གཉིས་ཡར་བཀྱགས་ན་ཁྱོད་ཀྱི་ཡུན་རིང་ལ་དྲོད་ཁོལ་ཐོབ་མ་མྱོང་བའི་བྲང་གཞུང་གི་རྩི་གུ་རེ་རེའི་ལྡེབས་རིས་བདག་གིས་མཐོང་ཐུབ་ལ།དྲོད་འཇམ་འཇམ་གྱི་སྙིང་གཏམ་རེ་ཟུང་ཡིག་ཆུང་དུ་བསྟར་དུས་བདག་གི་ནང་ཁོག་ཏུ་བབས་པའི་ལོ་ཟླའི་ན་ཚ་ཐམས་ཅད་ཀྱང་ཁྱོད་ཀྱིས་ཚོར་ཐུབ་པ་ང་ལ་ཡིད་ཆེས་ཡོད།གང་ལྟར།འཇིག་རྟེན་ཁམས་ཀྱི་མི་རྟག་པའི་ཐ་སྙད་ལ་འབྱར་བའི་ཚེ་སྲོག་ཅིག་ཡིན་ཕྱིན།ནམ་ཞིག་སྲོག་གི་གཟུངས་ཐག་དུམ་སེ་ཆད་ངེས་ལ་དབུགས་ཀྱི་རྒྱུ་བ་ལྷོད་སེ་འཇགས་འགྲོ་བ་ངེས་གཏན་ཡིན།དེ་ལྟ་ནའང་།འཚོ་བའི་ཞེན་ཆགས་དང་།མིའི་རིགས་ཀྱི་བརྩེ་དུང་།མི་རིགས་ཀྱི་བརྩེ་འདང་།སྣོད་བཅུད་དང་ཉེ་འབྲེལ་ཐམས་ཅད་ལ་བརྩེ་བའི་སེམས་གཉོམ་པོ་དེས།དུང་བའི་ཡིད་གཙང་མ་དེས་ང་ཚོར་སྡུག་བསྔལ་དང་ན་ཟུག་གི་ཁལ་རི་རབ་འདྲ་བ་རེ་བཀལ་ཏེ་འགྲོ་ངེས།